Az 1989-es változást követően Vörösmarty költészetének idézésére már nem csak az évfordulók adtak alkalmat: a Helikon már 1990-es Mikes-számában újraközölte a "Mikes búja" című költeményt (1990/35), később Vachott Sándor feleségének emlékezését a költőre (1990/39), a Szózatot és néhány más költeményt, Lászlóffy Aladár esszéje kíséretében ("Vörösmarty csendes és örök aktualitása." 1990/51). 1991-ben a K. Jakab Antal szerkesztette "Szöveggyűjtemény rovat" keretében kerül sor egy több számon át felsorakozó nagyobb Vörösmarty-versösszeállítás közlésére, szemelvényekkel a Csongor és Tündéből és a Zalán futásából, K. Jakab Antal esszéje kíséretében (1991/22, 42, 43, 44, 45), majd a sorozat világirodalmi részében egy részletre Vörösmarty Lear király-fordításából (1995/6).